આ પ્રથમ વર્લ્ડ કપ ફાઇનલ હતી કે જે વર્લ્ડ કપ 1996ની ફાઇનલનું પુનરાવર્તન હતું અને બંને સમાન ટીમો સામે હતી. 1996 કપમાં શ્રીલંકા જીતી ગયું હતું. ઓસ્ટ્રેલિયા તે હાર સિવાય શ્રીલંકા સામેની તમામ વર્લ્ડ કપ મેચ જીતતું આવતું હતું. આ મેચ શ્રીલંકા માટે વર્લ્ડ કપ ફાઇનલમાં પહોંચવાની બીજી ઘટના હતી જ્યારે ઓસ્ટ્રેલિયા છઠ્ઠી વખત વર્લ્ડ કપ ફાઇનલમાં આવ્યું હતું અને તે છેલ્લા ચાર વર્લ્ડ કપમાં સતત ફાઇનલમાં પહોંચ્યું હતું. 

રિકી પોન્ટિંગએ ટોસ જીતીને બેટિંગ કરવાનું પસંદ કર્યું. જો કે વરસાદને કારણે મેચ મોડી શરૂ થઇ હતી અને મેચની ઓવરો ઘટાડીને 38 કરાઇ હતી. એડમ ગિલક્રિસ્ટએ જોરદાર બેટિંગ કરતા 149 રન ફટકાર્યા હતા જે વર્લ્ડ કપ ફાઇનલમાં કોઇ પણ બેટ્સમેન દ્વારા ફટકારાયેલા સર્વૌચ્ચ રન હતા. આ રનને પગલે ઓસ્ટ્રેલિયાનો કુલ સ્કોર પાર કરી ન શકાય તેવી સ્થિતિમાં પહોંચ્યો હતો. શ્રીલંકાના બેટ્સમેન કુમાર સંગકારા અને સનથ જયસુરિયાએ બીજી વિકેટે 116 રન ફટકાર્યા ત્યાં સુધી મેચ રસાકસીભરી હતી પરંતુ આ જોડી આઉટ થઇ ગયા બાદ શ્રીલંકાની મેચ જીતવાની શક્યતાઓ ધીમે ધીમે ઘટી ગઇ હતી. મેચમાં વધુ વરસાદ પડતા શ્રીલંકાની ઇનિંગ ઘટાડીને 36 ઓવરની કરાઇ હતી અને તેના માટે 269 રનનો નવો લક્ષ્યાંક મુકવામાં આવ્યો હતો. 33 ઓવરની સમાપ્તિ પર શ્રીલંકાને ડકવર્થ-લુઇસ પદ્ધતિ મુજબ નક્કી કરાયેલા લક્ષ્યાંકને પહોંચી વળવામાં હજુ 37 રન ખુટતા હતા. પરંતુ એમ્પાયરોએ ખરાબ પ્રકાશને કારણે મેચ સસ્પેન્ડ કરી હતી. ઓસ્ટ્રેલિયાના ખેલાડીઓએ વિજયની ઉજવણી કરવાનું શરૂ કરી દીધું હતું (કારણકે લઘુત્તમ 20 ઓવરો ફેંકાઇ ગઇ હતી)ત્યારે એમ્પાયરોએ ખોટી રીતે જાહેરાત કરી કે મેચ વરસાદને કારણે નહીં પરંતુ ખરાબ પ્રકાશને કારણે સસ્પેન્ડ કરાઇ હતી માટે બાકીની 3 ઓવર બીજા દિવસે ફેંકાશે. શ્રીલંકાને 18 બોલમાં 61 રનની જરૂર હોવાથી મહેલા જયવર્દને નક્કી કર્યુ કે બીજા દિવસે મેચ રમવાની જરૂર નથી અને તેની ટીમને ફરીથી બેટિંગ કરવાનો આદેશ આપ્યો. રિકી પોન્ટીંગે પણ માત્ર સ્પિનરોને જ ગોલંદાજી આપવાની તૈયારી દર્શાવી હતી. એમ્પાયરોએ બાદમાં તેમની ભૂલ બદલ માફી માંગી હતી. જો તે સમયે મેચ ચાલુ રહી હોત તો ઓસ્ટ્રેલિયા 37 રને જીતી ગયું હોત. છેલ્લી ત્રણ ઓવર એકદમ અંધારામાં રમાઇ હતી, જે દરમિયાન શ્રીલંકા તેના સ્કોરમાં માત્ર 9 રનનો ઉમેરો કરી શક્યું હતું. અંતે ઓસ્ટ્રેલિયા ડીએલ પદ્ધતિ મુજબ 53 રને વિજયી બન્યું હતું, કારણકે શ્રીલંકાએ ઓસ્ટ્રેલિયા કરતા બે ઓવર ઓછી બેટિંગ કરી હતી. 

ઓસ્ટ્રેલિયા એક પણ મેચ હાર્યા વગર ટુર્નામેન્ટ જીતી ગયું હતું અને એક પણ મેચ ગુમાવ્યા વગર વર્લ્ડ કપની 29 મેચમાં સતત જીત નોંધાવી હતી. ઓસ્ટ્રેલિયાના ગોલંદાજ ગ્લેન મેકગ્રાથની 'પ્લેયર ઓફ ધ સિરીઝ' તરીકે જાહેરાત થઇ હતી. 


ફાઇનલ
ટુર્નામેન્ટના ગુણ
મેચો
લાયકાત